BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

RESUMÉ AF ANSØGNINGEN OG ANALYSE

Nøgledata:

EGF-referencenummer EGF/2011/000

Europa-Kommissionen Teknisk bistand

Administrationsudgifter: budget i EUR 610 000

Administrationsudgifter i % (loft: 0,35 %) 0,12 %

I henhold til artikel 8, stk. 1, i forordning (EF) nr. 1927/2006 kan 0,35 % af det årlige maksimale beløb, som EGF råder over, hvert år stilles til rådighed til teknisk bistand på Kommissionens initiativ.

Teknisk bistand, der skal finansieres, og fordeling af de anslåede omkostninger

1. Støtten vil blive anvendt til udgifter som omhandlet i artikel 8, stk. 1 og 4, og artikel 9, stk. 2, i forordning (EF) nr. 1927/2006, jf. nedenstående.

2. Tilsyn: Kommissionen indsamler oplysninger om de ansøgninger, der er modtaget og betalt, og de foranstaltninger, der er foreslået og gennemført, og ajourfører og printer de statistiske oplysninger over EGF inklusive data til og med slutningen af 2011. Omkostningerne anslås til 20 000 EUR.

3. Oplysninger: Den hjemmeside om EGF, som Kommissionen i henhold til artikel 9, stk. 2, i forordning (EF) nr. 1927/2006 skal oprette og forvalte, ajourføres og udvides regelmæssigt, og alle nye elementer oversættes til samtlige EU-sprog. Der vil blive trykt pressemateriale, og EGF’s årsberetning vil blive udarbejdet, oversat, trykt og distribueret. Derved sikres der større generel opmærksomhed om EGF, og synligheden øges bl.a. gennem produktionen af en video om en række EGF-sager, der er blevet gennemført. EGF vil blive omtalt i forskellige publikationer fra Kommissionen og i dennes audiovisuelle aktiviteter. Omkostningerne i forbindelse med disse punkter anslås til 250 000 EUR.

4. Oprettelse af en videnbase: Kommissionen etablerer standardprocedurer for EGF-ansøgninger og deres behandling, som gør det muligt at forenkle ansøgninger og behandle dem hurtigere, og det bliver nemmere at trække rapporter ud til forskellige formål. Omkostningerne anslås til 70 000 EUR .

5. Administrativ og teknisk støtte: EGF's ekspertgruppe af kontaktpersoner, der har 27 medlemmer (ét fra hver medlemsstat), afholder to møder budgetteret til 35 000 EUR pr. møde. Udgifterne til de to møder anslås til 70 000 EUR.

6. Herudover foranstalter Kommissionen en udveksling af god praksis mellem medlemsstaterne, således at deltagere, der har erfaring i anvendelsen af EGF, kan danne et netværk. På det første af disse møder udveksles der oplysninger og erfaringer om den tidsmæssige planlægning og finansieringen af EGF-ansøgningerne. Denne netværksaktivitet anslås til 200 000 EUR.

7. Evaluering: Aktiviteterne med henblik på en midtvejsevaluering af EGF som omhandlet i artikel 17, stk. 1, litra a), i forordning (EF) nr. 1927/2006 blev udliciteret ved hjælp af ressourcerne i budgettet for 2010. Den endelige evaluering af EGF begynder først i 2012. Der er derfor ikke afsat noget budget til evalueringen af EGF i 2011.

Poster || Skønnet antal || Anslåede om­kostninger (EUR ) || Samlede omkost­ninger (EUR )

Tilsyn || 1 || 20 000 || 20 000

Oplysningsaktiviteter || Ubestemt || Ubestemt || 250 000

Oprettelse af en videnbase || 1 || 70 000 || 70 000

Administrativ og teknisk støtte: møder i EGF's ekspertgruppe af kontaktpersoner || 2 || 35 000 || 70 000

Administrativ og teknisk støtte: seminarer om implementeringen af EGF || 2 || 100 000 || 200 000

Anslåede samlede udgifter || || || 610 000

Finansiering

8. Det samlede årlige budget til EGF er på 500 mio. EUR. I henhold til artikel 8, stk. 1, i forordning (EF) nr. 1927/2006 kan 0,35 % af det årlige maksimale beløb (dvs. 1 750 000 EUR) stilles til rådighed hvert år til teknisk bistand på Kommissionens initiativ. I øjeblikket er hele beløbet for 2011 stadig til rådighed; der er endnu ikke blevet tildelt noget beløb til teknisk bistand.

9. Den foreslåede støtte til teknisk bistand på Kommissionens initiativ i 2011 er på 610 000 EUR. Efter at dette beløb er blevet anvendt, er der i princippet 1 140 000 EUR tilbage til yderligere behov på et senere tidspunkt i løbet af året.

10. Under hensyn til den maksimale EGF-støtte i henhold til artikel 8, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

11. Med dette forslag om anvendelse af EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

12. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2011, jf. punkt 28 i den interinstitutionelle aftale af 17. maj 2006.

Kilde til betalingsbevillinger

13. Der er fortsat et beløb på 7 302 277 EUR til rådighed på budgetposten for EGF 04.0501, efter at budgetmyndighedens to parter har vedtaget tre afgørelser på i alt 10 371 321 EUR og under hensyntagen til de fire sager, der i øjeblikket drøftes af budget­myndigheden, og som beløber sig til i alt 29 935 352 EUR. Det beløb, der er til rådighed, vil blive anvendt til at dække beløbet på 610 000 EUR, som er nødvendigt i forbindelse med teknisk bistand.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (EGF/2011/000 TA 2011 - teknisk bistand på Kommissionens initiativ)

EUROPA-PARLAMENTET OG RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[3], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[4], særlig artikel 8, stk. 2,

under henvisning til forslag fra Europa-Kommissionen[5] og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til afskedigede arbejdstagere, som er ramt af konsekvenserne af gennemgribende strukturelle ændringer i verdenshandelsmønstrene, og at hjælpe dem med at vende tilbage til arbejdsmarkedet.

(2) Anvendelsesområdet for EGF blev udvidet for ansøgninger indgivet fra den 1. maj 2009, således at det også omfatter støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(4) I henhold til forordning (EF) nr. 1927/2006 kan 0,35 % af det årlige maksimale beløb hvert år stilles til rådighed til teknisk bistand på Kommissionens initiativ. Kommissionen foreslår derfor, at der ydes en støtte på 610 000 EUR.

(5) EGF bør følgelig anvendes til at yde teknisk bistand på Kommissionens initiativ -

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2011 stilles der et beløb til rådighed fra Den Europæiske Fond for Tilpasning til Globaliseringen (EGF) på 610 000 EUR i form af forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] EUT C 139 af 14.6.2006, s. 1.

[4] EUT L 406 af 30.12.2006, s. 1.

[5] EUT C […] af […], s. […].